15-åring må sone to år for voldtekt
Gutten tilsto for første gang voldtekten da ankesaken gikk for Agder lagmannsrett. I tingretten ble gutten dømt til fem års fengsel, hvorav halvparten ble gjort betinget. Han anket dommen og ba om at en større del av straffen ble gjort betinget. Lagmannsretten kom fram til at den betingede delen ble satt til tre år, skriver Fædrelandsvennen. Det kan også være aktuelt å overføre ham til soning i Romania, fordi det eksisterer soningsavtaler mellom Norge og Romania. Lagmannsretten er kritisk til at barnevernsmyndighetene ikke har grepet inn i saken. Gutten er ifølge dommen fortsatt avhengig av tolk, og etter at familien reiste hjem til Romania, har han ikke noe nettverk i Norge utover en hjelpeverge og det som straffesystemet medfører. - Selv om domfelte ikke har noe tilknytning til landet, og nå har en utvisningssak gående ved siden av straffesaken, faller han inn under norske myndigheters ansvar etter Barnevernloven så lenge han faktisk oppholder seg her, skriver retten.
En rumensk gutt på 15 år er dømt til to års ubetinget fengsel for å ha voldtatt en kvinne i Kristiansand sist sommer. Retten kritiserer barnevernet for manglende oppfølging av gutten.